Document ID: /roh_data/filtered/fineweb-2-filterrobots_roh.jsonl.gz/66854

Atgnamain eran ils profils da bajegiar gia plazzads enturn la Tgesa Jenatsch amez Savognin. Planisà è stà da sbuvar la chasa istorica ch'è passa 500 onns veglia e da construir là ina chasa dubla nov cun 11 abitaziuns. Sbuvar la chasa istorica e construir ina nova vuleva l'interpresa Devonas da Cunter cun l'impressari Rolf Gosswiler – ma alura è tut vegnì auter. «Savognin ha difficultads da proteger sia ierta da bajetgs istorics. Ils davos decennis è ida a perda blera substanza da bajegiar preziusa», quai Scriva la Protecziun da la patria grischuna sin sia pagina web. La Tgesa Jenatsch en il center da Savognin fiss stada tenor la Protecziun da la patria grischuna la proxima «sperdita» da substanza da bajegiar custaivla. Fiss.
Protest da tut las varts
Cunter il project planisà hai alura però dà differents recurs da vischins. Ina glista cun 65 suttascripziuns (la glista è accessibla online) è vegnida inoltrada a la vischnanca da Surses. Els pretendan da metter sut protecziun il bajetg dal 15avel tschientaner: «Igl è nairas uras da proteger questa chasa per pudair impedir, che interess da speculants sa mettan tras cunter quest bajetg custaivel», stat scrit en il document.
Ed er la Protecziun da la patria grischuna e Martina Killias da la Protecziun da la patria Svizra èn s'engaschads, ensemen cun ils vischins, per mantegnair il bajetg che è stà vid durant ils davos decennis.
Sin la glista chantunala da bajetgs «degns da protecziun» è la chasa dapi l'onn 2021. Ma er cun quest status «degn da protecziun» pudess ella vegnir sbuvada, quel status na tanscha numnadamain betg per la proteger. La glista chantunala n'è betg lianta per la vischnanca, che decida la fin finala sin basa da la lescha da bajegiar tge che capita.
Pir sche la vischnanca pretenda en in emprim pass il status «protegida» per la chasa e betg be il status pli bass «degn da protecziun», alura na pudess la chasa betg pli vegnir sbuvada. Sco che Simon Berger da la tgira da monuments grischuna ha gia declerà en il favrer envers RTR, pudess sulettamain la vischnanca midar sin il status «protegida»
La chasa da valur istorica
La Tgesa Jenatscha è vegnida inventarisada l'onn 2021 da la tgira da monuments grischuna sco bajetg ch'è degn d'ina protecziun. La chasa posseda pli u main anc la medema structura d'abitar sco en il 16avel tschientaner – er grazia al fatg ch'ella è ils davos decennis betg pli stada abitada.
Dals onns 1886 fin il 1894 ha il pictur artist da renum internaziunal Giovanni Segantini vivì cun dunna ed uffants a Savognin. Sin differents maletgs dad el èn da vesair er bajetgs dal vitg da Savognin. Sin ses maletg «Riposo all'ombra» da l'onn 1892 è da vesair davos tiers la Tgesa Jenatsch.
Retratg la dumonda da sbuvar
Sin dumonda da la FMR conferma il mainafatschenta da la Devons Sa, Rolf Gosswiler, che la dumonda per sbuvar la chasa saja vegnida retratga. Er Marc Guetg da la partiziun da bajegiar da la vischnanca da Surses conferma che la dumonda da la Devonas SA saja vegnida retratga, anc avant che la vischnanca avess gì da decider en chaussa: «Tranter auter er pervi dals recurs», decler Marco Guetg.
Sche la chasa saja en il fratemp vegnida declerada da la vischnanca sco «protegida» ha la FMR vulì savair da la Marco Guetg. «Na, quai resta sco avant», declera el.
Il «cumbat» va vinavant
«Cun plaschair avain nus prendì enconuschientscha che la dumonda da sbuvar la Tgesa Jenatsch è vegnida retratga», scriva Martin Killias a la FMR. Cunquai che la chasa n'è dentant betg vegnida declerada da la vischnanca sco «degn» da vegnir protegida, va l'entir proceder probablamain en ina segunda runda, sco che la resposta da Rolf Gosswiler lascha sminar. «Nus avain l'intenziun d'inoltrar a temp raschunaivel ina nova dumonda da bajegiar a la vischnanca cun in project adattà».
E «resistenza» è gia annunziada da la protecziun da la patria en vista ad in nov project che pudess smanatschar la Tgesa Jenatsch. «Nus vegnin a cuntinuar da cumbatter per il mantegniment da la chasa», ha scrit Martin Killias a la FMR.